Zeci de români, persoane care lucrau în turism, care aveau sau nu contracte de muncă și care au fost disponibilizați de angajatori, sunt blocați în nordul Italiei și sunt îngrijorați, transmite corespondentul Digi24, Sergiu Balaban.

Italia este acum o zonă rosie și stațiunile montane au fost închise. Au fost restricționate călătoriile, anulate zborurile spre România, suspendate temporar și cursele autocarelor și microbuzelor. Nici în interiorul Italiei oamenii nu se pot deplasa. Sunt localități, stațiuni situate în vârful muntelui unde există doar hoteluri și pârtii de schi. Nu trec autostrăzi pe acolo, nu trec trenuri, astfel că sunt șanse puține ca acești oameni să dea peste alți români care i-ar putea ajuta, așa că românii sunt pur și simplu blocați, spun că nu au cum să plece de acolo și nici măcar nu au cu ce.

Conform legii, angajatorii sunt obligați să-i cazeze, să le dea de mâncare până la sfârșitul crizei, dacă mai au contracte de muncă. Dar românii spun că lucrul acesta nu se întâmplă, că angajatorii nu-și mai asumă responsabilitatea, că sunt lăsați să doarmă în frig, spun că nu au de unde să-și cumpere de mâncare. Iar cei care au rămas fără contracte sunt dați afară. Li se spune să caute alte variante.

Ar fi în jur de 100 de români acolo, sunt mai multe grupuri din Cluj, din Borșa, grupuri de 20-25 de persoane. Ei spun că au anunțat Consulatul și Ambasada, că au primit și răspunsuri, doar că echipa de la Consulat este foarte solicitată, sunt mulți români care sună pentru ajutor. Consulatul i-a sfătuit să nu plece nicăieri și să meargă la Poliție, la Carabinieri, dacă angajatorul nu-și respectă contractul.

O româncă i-a povestit corespondentului Digi24 că a făcut acest lucru, dar că, odată terminat contractul de muncă, forțele de ordine nu-i pot obliga pe proprietari, pe angajatori să-i țină în continuare pe angajați, să-i cazeze, să le dea de mâncare.

Este o situație deloc ușoară pentru acești oameni.

Ambasada și consulatele notează toate aceste semnalări și foarte probabil vor fi găsite soluții. MAE a repatriat deja în două rânduri români din Italia.

O femeie i-a declarat telefonic corespondentului Digi24 că ei nu vor să pună în dificultate Ministerul Afacerilor Externe, obligându-l de exemplu să trimită avioane militare pentru repatriere. Sunt conștienți că nu este ușor de organizat acest lucru. Dar dacă s-ar putea face un transport terestru, chiar și în interiorul Italiei, care să-i adune pe toți și să-i ducă într-un loc unde să rămână până Italia va ieși din carantină, ar fi mult mai ușor pentru toată lumea. Sigur, există români în Italia dispuși să-i ajute, doar că situația nu le permite nici lor să se deplaseze, să ofere acest ajutor.

Ambasada se implică în cazul în care există angajatori care nu își respectă contractele, au fost săptămâna trecută cazuri care s-au rezolvat și angajatorii au înțeles situația. Iata de ce este foarte important ca toți să știe că trebuie să ceară ajutor la numerele de telefon puse la dispoziție de autoritățile române.

În situaţii deosebite, pentru a beneficia de asistenţă consulară, puteţi contacta: